Paterna invertirà els 2,4 milions d’euros de la Diputació de València en 25 projectes
16/09/2015

# Paterna invertirà els 2,4 milions d’euros de la Diputació de València en 25 projectes

[![Reunión con los vecinos por el Plan Diputación Valencia](/images/noticias/2015/09/diputacion-vecinos.jpg)](/images/noticias/2015/09/diputacion-vecinos.jpg)

16.09.2015

La regidora de l’àrea d’Infraestructures, Nuria Campos, ha supervisat els projectes, d’entre 8.000 i 337.734,35 euros, junt amb els tècnics de l’Ajuntament

L’alcalde de Paterna, Juan Antonio Sagredo, ha firmat este matí el decret pel qual l’Ajuntament proposa a la Diputació de València que incloga 25 projectes en el Pla d’Inversions Financerament Sostenibles, pel qual el Consistori podrà invertir 2,4 milions d’euros procedents de la institució provincial que presideix Jorge Rodríguez.

La quantia dels projectes, supervisats ja per la regidora de l’àrea d’Infraestructures, Nuria Campos, en diverses reunions junt amb els tècnics de l’Ajuntament des del moment en què es va anunciar este pla provincial, oscil•la entre els 8.000 euros (tancament i equipament de la pista esportiva del carrer Benimar) i els 337.734,35 euros (actuació en la Plaça del Poble). Este últim projecte, el de major quantia econòmica, adequarà per a vianants esta zona, fent-la més accessible per als vianants i renovant per complet la seua fisonomia actual.

La resta de projectes tenen en comú que beneficiaran a absolutament tots els barris de Paterna. En asfaltat de carrers s’invertiran quasi 280.000 euros, altres 300.000 en reposició de voreres, es repararan les cobertes dels nínxols del Cementeri Municipal, hi haurà una restauració del Museu Municipal que costarà 60.000 euros, s’adequarà l’entorn de l’Auditori (18.823 euros), i es millorarà el paviment existent junt amb l’antiga depuradora de Terramelar.

També està prevista la instal•lació de dos ascensors, es millorarà el drenatge d’aigües pluvials en unes quantes zones de Paterna per a evitar inundacions quan plou, hi haurà obres de millora en parcs i carrers de Lloma Llarga, i es milloraran els paviments d’uns quants col•legis públics com el CEIP Miguel de Cervantes o el Sanchis Guarner. A més, es rehabilitarà el frontó Vinya de l’Andalús, es renovarà la gespa dels camps de futbol, s’equiparan les pistes esportives del Parc Alborgí i el carrer Benimar, es pavimentarà la pista poliesportiva del Parc La Canyada i es dissenyarà un sistema de videovigilància per a instal•lacions a l’aire lliure.

L’alcalde de Paterna, Juan Antonio Sagredo, ha afirmat que “l’Ajuntament ha realitzat un enorme esforç perquè les actuacions plantejades suposen una millora integral de tots els barris i carrers de Paterna i que beneficien tots els veïns i veïnes de la localitat”.